หากฝ่ายกฎหมายสภาเห็นว่าไม่สามารถเดินหน้าลงมติร่างรัฐธรรมนูญแก้ไขเพิ่มเติมวาระที่ 3 ได้ เชื่อจะมีผู้เสนอขอถอนระเบียบวาระนี้ออกไป
นายสุทิน คลังแสง ประธานคณะกรรมการประสานงานพรรคร่วมฝ่ายค้าน (วิปฝ่ายค้าน) กล่าวว่า ที่ประชุมวิปฝ่ายค้านได้ข้อสรุปกรณีการประชุมร่วมกันของรัฐสภา เพื่อพิจารณาร่างรัฐธรรมนูญ แก้ไขเพิ่มเติมในวาระที่ 3 ในวันพรุ่งนี้ (17 มี.ค.64) ว่า ข้อสรุปแบ่งเป็น 2 แนวทางคือ หากฝ่ายกฎหมายของสภาได้ข้อยุติว่า สามารถเดินหน้าลงมติร่างรัฐธรรมนูญแก้ไขเพิ่มเติมในวาระ 3 ได้ ก็จะลงมติเห็นชอบต่อไป ส่วนเห็นชอบแล้วจะนำไปสู่การทำประชามติหรือไม่นั้นเห็นว่าต้องดำเนินการตามรัฐธรรมนูญ มาตรา 256 ให้สมบูรณ์ ทั้งนี้มองว่าเมื่อผ่านความเห็นชอบวาระ 3 มีการตั้ง ส.ส.ร.แล้ว ต้องทำประชามติก่อนหรือไม่ ซึ่งจะต้องหารือกันเพราะปัญหาคือ จะยึดหลักคำวินิจฉัยของศาลรัฐธรรมนูญหรือยึดตามรัฐธรรมนูญ มาตรา 256 แต่ทั้งนี้อีกแนวทาง หากทีมกฎหมายสภาระบุว่าไม่สามารถลงมติวาระที่ 3 ได้ ก็เชื่อว่าจะมีการเสนอถอนวาระนี้ออกไปจากที่ประชุมรัฐสภา โดยหากเป็นเช่นนั้นฝ่ายค้านจะอภิปรายแสดงความเห็นและเหตุผลอย่างเต็มที่ เพราะฝ่ายค้านไม่เห็นชอบที่จะให้ถอนออกไป แต่หากเสียงข้างมากลงมติให้ถอนออก ฝ่ายค้านจะสอบถามความเห็นทุกฝ่ายเพื่อให้คำตอบที่ชัดเจนกับสังคม ว่า หากถอนร่างรัฐธรนมนูญนี้ออกไปแล้วจะเดินหน้าอย่างไรกันต่อไป จะยกร่างรัฐธรรมนูญขึ้นมาใหม่หรือไม่และใครจะเป็นผู้ดำเนินการและหากยกร่างรัฐธรรมนูญขึ้นมาใหม่จะเป็นรายมาตราหรือทั้งฉบับ รวมถึงหากดำเนินการแล้วจะยึดตามคำวินิจฉัยของศาลรัฐธรรมนูญหรือไม่ ซึ่งรัฐสภาโดยเฉพาะรัฐบาลต้องอธิบายให้ชัดเจน แต่หากไม่สามารถให้คำตอบได้ก็หมายความว่าการแก้ไขรัฐธรรมนูญจบไม่สามารถเดินหน้าต่อไปได้แล้วประธานวิปฝ่ายค้าน กล่าวถึงการพิจารณาร่างพระราชบัญญัติว่าด้วยการออกเสียงประชามตินั้น เห็นว่า มีข้อกังวลและต้องถกเถียงกันพอสมควร เนื่องจากมีบางมาตราที่เกี่ยวข้องกับการแก้ไขรัฐธรรมนูญ โดยการกำหนดการทำประชามติร่างรัฐธรรมนูญจะผ่านความเห็นชอบจะต้องมีเสียงเกินกึ่งหนึ่งของจำนวนผู้มีสิทธิ์เลือกตั้งทั่วประเทศ หรือประมาณ 25 ล้านคน ซึ่งฝ่ายค้านเกรงว่าจะเป็นการล้มการทำประชามติ โดยเห็นว่าควรใช้เสียงข้างมากของผู้มาลงคะแนนประชามติแทน เพื่อไม่ให้เป็นการเปิดช่องให้กับคนที่ขัดขวางการแก้ไขรัฐธรรมนูญดำเนินการล้มการทำประชามติ